กบข.คืนเงินสมาชิกเกษียณใน7วัน
กบข.การันตี 7 วัน สมาชิกเกษียณได้รับเงินคืน พร้อมแนะออมต่อ เพื่อบริหารเงินให้งอกเงย
2 ต.ค. 2555

กบข.การันตี 7 วัน สมาชิกเกษียณได้รับเงินคืน พร้อมแนะออมต่อ เพื่อบริหารเงินให้งอกเงย
น.ส.โสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า ในวันที่ 1 ต.ค.นี้ กบข.จะเริ่มดำเนินการจ่ายเงินคืนให้สมาชิก กบข.ที่พ้นสมาชิกภาพประมาณ 3.3 หมื่นคน แบ่งเป็นสมาชิกที่เกษียณอายุราชการจำนวน 1.5 หมื่นคน เกษียณก่อนกำหนด (เออร์ลี รีไทร์) ประมาณ 1.8 หมื่นคน ส่วนใหญ่เป็นสมาชิกข้าราชการครูและบุคลากรทางการศึกษา ข้าราชการทหาร และข้าราชการตำรวจ เบื้องต้นคาดว่าปีนี้จะใช้เงินเพื่อจ่ายคืนสมาชิกพ้นสภาพประมาณ 2.5 หมื่นล้านบาท 
ทั้งนี้ กบข.จะดำเนินการจ่ายเงินคืนให้สมาชิกภายใน 7 วันทำการ หลังจาก กบข.ได้รับเอกสารที่ครบถ้วนถูกต้อง โดยสมาชิกสามารถเลือกวิธีขอรับเงินคืนได้ 3 รูปแบบ ได้แก่ 1) โอนเงินเข้าบัญชีธนาคาร 2) สั่งจ่ายเช็คขีดค่อม และ 3) ธนาณัติ 
อย่างไรก็ดี กบข.แนะนำให้สมาชิกเลือกวิธีโอนเงินเข้าบัญชี ซึ่งจะสะดวกและรวดเร็วที่สุด เพราะวิธีอื่นอาจได้รับเงินคืนล่าช้าและธนาณัติยังมีข้อจำกัด สั่งจ่ายเงินคืนให้สมาชิกได้เพียงฉบับละ 5 หมื่นบาท 
สำหรับสมาชิก กบข.ที่เกษียณและไม่มีความจำเป็นต้องใช้เงิน หรือต้องการบริหารเงินออมให้ต่อเนื่อง แนะนำให้สมาชิก “ออมต่อ” กับ กบข. ซึ่งสมาชิกสามารถเลือกได้ว่าจะออมต่อทั้งจำนวน หรือขอรับเงินเป็นรายงวด หรือนำเงินออกไปบางส่วนเพื่อใช้จ่าย โดยผลประโยชน์ที่เกิดขึ้นจากการออมต่อจะได้รับการยกเว้นภาษี